Barbora Kardošová

VYDAŤ SA

A ZOMRIEŤ

(Ukážka)

Elektronická kniha

Ako posilniť vzťah, na ktorom vám záleží,

a neklesnúť príliš hlboko.

Jankovi a Marienke,

že vďaka vám neblúdim v lese.

Niečo na úvod

Čím sme starší, tým viac vieme, čo sa nepatrí. A potrebujeme zistiť prečo. Kradnúť sa nepatrí. Ale názov Vydať sa a zomrieť som si ukradla z vlastného scenára. Ten sa kedysi dostal až k Robertovi Redfordovi vďaka scenáristickej súťaži Harthley Merril Prize. Na znak zmierenia okrem Russela Crowa účinkuje v tomto príbehu aj pán Redford, ktorého touto cestou pozdravujem. Veď sme dospelí, tak vieme, čo sa patrí.

MENÁ, MESTÁ, ZVERY A ÚLET

DO AUSTRÁLIE

Mala len iné meno. Nebola žiadna Katka, Mirka, Danka, Janka. Tie všetky prišli vždy po nej. Vždy ju nahradila niektorá s tamtým drbnutým menom. Volala sa Sára. A jej bývalým na tom mene zjavne niečo prekážalo. Teda, samozrejme, nie na začiatku. Na začiatku je totiž vždy všetko okej. Aj u Sáry bolo. Kino, večera, ešte kino, nanuk alebo pohár vína, alebo pokojne aj pivo alebo slivovica, dokonca aj hokej, autosalón alebo výstup na Rysy a sex. Sex samozrejme. Ten bol zo začiatku asi taký podstatný ako dýchanie. Nedalo sa im obom bez neho žiť. Sára bola tvárna. Čo chceli jej muži, chcela aj ona. Mala takú vlastnú teóriu, že to má z tanca. Tancovala odmalička, učila sa na parkete, ako treba cez panvu prijať signál od muža a tak. Ako ho kopírovať v pohybe, ako mu uprene hľadieť do očí, ako sa mu prispôsobiť v tempe a všetky tie veci. Len vtedy mal spoločný tanec zmysel. Spoločenský. Keď bola jeho a jej panva v súzvuku, pretancovali sa až do finále. A že ich bolo dosť! Dalo by sa povedať, že čo finále, to víťazstvo. V tanci teda.

V živote, konkrétne v jej osobnom živote s potenciálnym partnerom, to zatiaľ dotiahla tak maximálne do štvrťfinále, možno sa raz mihlo semifinále. A to sa fakt snažila. Dnes ráno, ešte kým si nasadila šošovky, nahmatala na nočnom stolíku mobil a prečítala si nechtiac správu: Bol si chutný, až dovčera som si ťa v boxerkách nevedela ani predstaviť. Kedy si to zopakujeme? Odhodila Martinov mobil, akoby ju z neho zasiahol elektrický prúd, nasadila si šošovky a vyhodila ho ešte spiaceho z bytu. Za Mirkou. Lebo kto iný jej zase mohol prebrať frajera? Áno, bola to Mirka. A toto bol už tretí rozchod za posledných šesť mesiacov. Keby nemala staršiu sestru, asi by jej z toho časom hrablo.

– Mám dvadsaťosem a som zase sama!!!

– Bože, čo by som ja za to dala, Sára! Za kus tej tvojej samoty!

– Hela, to mi hovoríš vždy, toto! Lenže ty si sa vydala v dvadsiatich troch a ja nieeee!

Na druhej strane linky sa ozval hlboký vzdych staršej sestry Heleny a nasledovali veľmi jasné pokyny, pripomínajúce vojenské cvičenie. Hela mala ostrý hlas, poznačený austrálskym prízvukom:

– Kevin! Nechaj to kurča! Carmen! Prestaň už jesť a skôr než zaľahneš, švihaj vyvenčiť tých psov! Tomy, zalez pod perinu a zhasni! Sára, zase mi voláš pred polnocou. Sory, musím končiť. Daj si panáka a napíš mi to do mailu, okej? Budem hore ešte tak dve hodiny, musím vyprať a dokončiť účty, keď všetci zaľahnú. Hlavne sa kvôli chlapom nestresuj, jasné?

Helena žila už cez desať rokov v Sydney. Vydala sa za veterinára a išla s ním za jeho snom do päťmiliónového mesta. Toto mali so Sárou spoločné. Kopírovať mužské pohyby. Tak prečo mala jedna už tri deti a rušný život v Austrálii a druhá prázdnu posteľ bez vyhliadky na sobáš?

Od: sara

Komu: helena

Predmet: možno to nie je nič pre mňa

Prílohy: rybičky, ktoré si asi kúpim

Tak Hela, ja už to asi mám! Svadba asi nebude nič pre mňa! Aj Madonna to kdesi povedala, že keď musíš o niečo požiadať viac ako raz alebo dvakrát, tak to určite nie je nič pre teba. Toto bol tretí rozchod za pol roka, Hela, a fakt neviem, kde som ZASE dočerta urobila chybu! Martin bol ten telocvikár – vieš, ten, čo sme sa zoznámili na beach volejbale, ešte keď som chodila s Petrom. Pošlem ti foto? Myslela som si, že on niekoho má (ten Martin) a že ja som za vodou, lebo ma Peter miluje! Mne by mali zakázať myslieť si čokoľvek o mužoch, ktorí sa mi páčia! Peter objavil tú Katy niekde v garážach či kde, akože jej pomáhal vyparkovať či čo a celkom náhodou sa im podarilo skončiť na zadnom sedadle. Vďačná Katka to bola. No a tak sme zostali spolu ja a Martin. Teda, boli sme až do dnešného rána! Vieš, ako som začala behať na štadióne aj v parku a plávať prsia na diaľku celkom novým spôsobom kvôli nemu? On mi zostavil celý plán cvičení, robí takého toho osobného trénera všelikomu. Je v tom fakt dobrý. Som schudla asi päť kíl, odkedy som si s ním začala. Bol taký tichý. Nenáročný. Páčilo sa mu, že športujem a že sa nehádame. To mi veľakrát povedal. Že najradšej je, že sa nehádame. Tak čo som urobila zle???? V čom je zase tá Mirka (je toto normálne, že vždy majú tieto mená?!) lepšia ako ja?! Prečo ja narážam stále na tých istých? Ako sa mám vydať, keď so mnou každý vydrží len pár mesiacov?

Plánujem si kúpiť rybičky (tie v prílohe), budú sa volať Mirka, Katka a Janka. Myslíš, že sa mi uľaví, keď im nedám pár dní žrať? Neviem, či by som bola toho schopná, ale podľa mňa v mojom živote trochu chýba adrenalín. A rybičky nekňučia od hladu. Normálne sa teším, ako im budem cez to sklo uprene hľadieť do očí.

No nič, potrebujem teplé slovo a ešte čosi teplé do žalúdka. Dúfam, že nezaspíš, potrebujem ťa! Idem si urobiť steak. Hneď som späť, tak píš!

Tvoja jediná sestra Sára

Od: helena

Komu: sara

Predmet: Re: možno to nie je nič pre mňa

Prílohy: dogs

Sára, miláčik, posielam ti fotky našich nových aj starých psov, aby si trochu zmenila názor na týranie zvierat J. Tie nemé tvory si nezaslúžia trpieť kvôli cudzej láske. Vieš čo, kúp si malé mäsožravé korytnačky, hoď im do akvárka surové vnútornosti a keď ich budú trhať na cucky, predstavuj si, že sú to JEHO vnútornosti. U nás, v štvrti Woolloomooloo ma to naučila robiť moja suseda. Fakt to pomáha. Vieš, ako ma mrzí, že skúsenosť je neprenosná? Že sa musíš vydať, aby si pochopila, aká si bola šťastná, kým okolo teba krúžila aura slobody? Sloboda je vážne skvelá, Sára. Sloboda a všetko, čo s ňou súvisí. Nechcem, aby to vyzeralo, že ti to neprajem – svadbu, šaty, manželstvo, deti a to všetko, ale.... ááááááááááá, pomóóóc, TERAZ išiel okolo nášho okna Russel Crowe! Máme na seba s Russelom šťastie takto v noci. Býva kúsok odo mňa na Wharf Finger. Milujem našu štvrť a toto okno! Je to moja jediná sloboda, sadnúť si za notebook a hľadieť von oknom, keď všetci konečne zaspia. Nemôžem s tebou ani hovoriť, lebo hneď sa niektorý zobudí a príde si čosi vypýtať. Keď som ticho, dajú mi aspoň v noci pokoj! Jasné, mám ich rada, ale odkedy sa narodili, už sa s Fredym skoro nevidíme. A to nehovorím o nejakom kine, a sex? O chvíľu nebudem vedieť to slovo ani napísať.

Ja to vidím tak, že tomu tichému Martinovi chýbali práve tie hádky. Keby si naňho aspoň raz vybalila všetko, čo ťa serie, hodila pritom niečo o zem, alebo aspoň tresla dvermi a odišla, nestačila by si sa čudovať! Oni takto fungujú. Zapnú sa im nejaké senzory a zrazu ich to buď vzruší, alebo vyruší. Ale na 90 percent skončíte v posteli. Tak ako už takmer 90 percent nevier vo svete odhalí správa v mobile. A vôbec, tichý športovec, to je tá najidiotskejšia kombinácia chlapa, akú si viem predstaviť! A nebrala by som ani tichého, ani športovca. Skúšaj ďalej! Ty si zaslúžiš viac! A buď sama sebou, drahá! Nechápem, ako mladá úspešná právnička v jednom kuse zabúda, aká vie byť silná, len čo jej dýcha na krk nejaká trúba Mirka a spol. Bojuj! Keď ho teda chceš (ale tamtoho trénera vynechaj, prosím ťa, nech sa mi oplatí preletieť oceán na tvoju svadbu).

Sory, ale prestáva mi fungovať mozog a Fredy ešte stále neprišiel. Je skoro pol tretej. Volal, že ide pozrieť nejakú kosatku alebo koňa, teraz už neviem. Som taká unavená, Sára.

Mrzí ma, že už asi nevydržím ďalší mail, ale ráno si ho prečítam a odpíšem. Určite. Musím sa trochu vyspať. Moje decká vstávajú z nepochopiteľných dôvodov kúsok po piatej ráno. Nemaj tri deti po sebe, Sára, zlatko. Ver mi, ničí to nervy, povahu aj zdravý úsudok.

Jediný svetlý bod tohto dňa: náhodne prechádzajúci Russel okolo môjho okna. Tak vidíš.

Dobrú noc a pekné sny, zlatko!

Zajtra bude lepšie.

Hela

Od: sara

Komu: helena

Predmet: Re: možno to nie je nič pre mňa

Prílohy: foto Martina

(trochu som ho z pomsty vylepšila)

Poviem ti, že dať si na večeru taký krvavý stejk, to je niečo ako kvalitná masáž celého tela. Keď prídeš, zavediem ťa k mojej masérke a urobím ti stejk. Ó, pardón, viem, prídeš len na moju svadbu. Alebo? Zmeníš názor? Lebo vieš, ja som toho úbožiaka asi vôbec nemilovala. Obdivovala som tie jeho schopnosti, chápeš. Akože naučiť neikoho krajšej plávať (lebo ja som vedela) a dvíhať činky. Cha! To už len je schopnosť! Martin, Martin, ty by si chxcel taký béžový život! Akože bez hádok a tak? Zabudni! Akoye s Miruš možno, so mnou teda orhozdne nie. Sory, dala som si k tomu mäsku sedmičku a nemôžem ani zaboha nájsť druhú. Asi zájdem do baru, nech mám o čom snívať. Chýbaš mi, sestrička. Život v samote je nahovno. Ver tmu!

Bru noc!

Sára tvoja láska opitáááááá

Sára a Hela žili na dvoch kontinentoch. Absolútne odlišné svety, nekonečne rozdielne túžby a iné časové pásma. Sára si myslela, že za všetko môže tanec a jej meno. Hela si myslela, že za všetko môže Fredy a jej tri malé deti. A pritom pravda je samozrejme vždy ukrytá niekde uprostred. Tam, kam bežným okom nevidíme. A nemáme vidieť. Lebo keby sme videli, nebolo by o čom snívať.

Poctivú slovenskú noc v Sárinej spálni narušilo zvonenie.

– Mnooo?

– Sára?

– Hela? Koľko je hodín?

Sára sa prudko posadila v posteli a tresla si pritom hlavu o lampu. Namontoval jej ju ešte Peter. Hovadsky praktická záležitosť. Číha nad posteľou, aby zaútočila v pravý čas. Musí zrušiť všetky tie praktické vychytávky, čo jej do bytu namontovali všetci bývalí muži. Zatočila sa jej hlava. Asi sa rovno presťahuje a zmení štvrť. Potrebuje niečo také ako Hela. Lepšiu štvrť.

– Prepáč, Sára, asi som ťa zobudila, ale Fredy vôbec neprišiel domov!

– Aha... A koľko je?

– Deväť preč!

– A volala si mu?

– On...

V telefóne sa ozval krátky vzlyk. Nebol nijako mimoriadne dramatický, ale na Helu dosť nezvyčajný.

– Niečo sa mu stalo?!

– On odo mňa odišiel, Sára. Ja som vedela, že je z tej svojej asistentky hotový! Vedela som to a je úlne jedno, že som to vedela! Je preč!

– Nespomínala si asistentku.

– A načo?

– Ja umrem, si okej?

– Zomrieť by som mala ja, nie? Som vydatá, tak čo ešte chcem?

– Ja ti poviem čo. Stejk, masáž a sestru. Prídeš ty, alebo ja?

– Príď ty. Len niekto s tvojím menom mi pomôže dobre to tu zbaliť.

Možno to bolo len tým úderom do hlavy. Alebo zdravou kombináciou úderu a vína, ale Sáre sa zdalo, že v Helinom hlase cítila niečo ako úľavu. Ešte sa toho mala veľa naučiť. O mužoch, o ženách a o ich schopnosti spolu vydržať kvôli nejakému dôvodu. Najvyšší čas na úlet do Austrálie.

KRÁSNA HELENA,

DIABOL TASMÁNSKY A BOA

Helena bola krásna. Áno, bola. Ten minulý čas ju vystihoval najlepšie. Teraz na ňu zo zrkadla hľadeli unavené oči trojnásobnej matky. Bez veterinárnej praxe, zato s najväčšími prsiami, aké kedy mala. Ešte pár rokov dozadu si mohla medzi mužmi vyberať ako jej preslávená menovkyňa. Jediné, čo s ňou mala okrem mena spoločné, bolo to, že ani jej rodičia nebránili, keď si vybrala muža svojho srdca. Boli s Fredym spolužiaci na vysokej škole. Milovala ho, vydala sa zaňho hneď po štátniciach a odišla s ním do Austrálie. Vtedy mala krásne pevné dvojky, štíhly pás a sny o zvieracej klinike. Spoločné plány, chémia a papiere ju presvedčili, že usadiť sa v Sydney je to najlepšie, čo sa jej mohlo v živote stať. Stalo sa presne toto: pomohla Fredymu vybudovať súkromnú ambulanciu, a keď konečne mali začať naplno, porodila tri deti po sebe. Kevina, Carmen a Tomyho. Aj tak by vedela byť šťastná. Stačilo, aby ju Fredy nepodvádzal. Za jej mastné vlasy, kilá navyše, obrovské prsia a neschopnosť udržať v hlave jednu kompletnú myšlienku môžu jej deti. Odhrnula si vlasy, aby preskúmala vrásky. Na čele jej pritom zostal nepatrný fľak čerstvej krvi.

– Ešte sa s tým dá niečo robiť. Musí. Mám len tridsaťpäť, – pomyslela si Hela.

Lenže za to, že sa jej každý rok narodilo jedno dieťa, môže on. Fredy. Zničil jej sľubnú kariéru, postavu aj zdravý úsudok. Hela položila zrkadlo a prstami celými od krvi napísala na papierik odkaz: Bude vojna, Fredy. Ty si to chcel. A pripla ho na chladničku k zoznamu, čo treba nakúpiť. Zakrvavený papier pôsobil dosť nebezpečne. Možno bola Hela len unavená, možno príliš zaneprázdnená, ale celkom určite bola práve v tejto chvíli nešťastná. Preto jej ani nenapadlo umyť si krvavé ruky. Sústredila sa len na jediné. Musí spísať zoznam vecí, ktoré urobí skôr, ako Fredymu naposledy zamáva. Teraz hneď. Našťastie mala sestru. Písať si so sestrou bol Helenin jediný pevný bod v tomto jej momentálne posranom vesmíre (ak nerátala Russela Crowea, ktorý občas prešiel popod jej okno).

Heline prsty sa jemne chveli a zanechávali na písmenách klávesnice červené stopy.

Od: helena

Komu: sara

Predmet: zoznam

Prílohy: túto motorku si kúpim

Milá Sára. Vieš, ako sa hovorí, že keď ti je muž neverný, máš len dve možnosti – nevšímať si to alebo ho zabiť. Slobodne sa nadýchnuť a kráčať ďalej (u nás v štvrti Woolloomooloo je to bežná prax). Tá prvá možnosť predpokladá, že ani jeden z manželov (hovorme o manželstve plnom JEHO detí) nechce, aby sa niečo také prevalilo. Nevšímať si to, že tvoj muž preťahuje mladšiu, krajšiu a slobodnú asistentku, to sa naozaj dá. Áno. V prípade, že si dotyčný muž uvedomuje, že nechce prísť o manželku, o deti a o to všetko, čo vďaka svojej rodine má. Nevšímala som si to dosť dlho, pretože som cítila, že Fredy sa len nevie rozhodnúť. Čakala som, že si bude vážiť moju lojalitu a môj trpezlivý prístup. Verila som, že mám v rukách viac tromfov ako tá druhá. Až kým mi nedošlo, že tá druhá som už ja. Počkaj moment!

Hela si zlostne utrela slzu, čo sa tlačila von a pod okom jej pribudla ďalšia dlhá červená šmuha. Pohla sa od notebooku za hlasným skučaním do kuchyne. O chvíľu bude poludnie a príde Ebba s jej deťmi. Ebba je veľmi priateľská suseda, býva sama a je to originál ausie. Oblieka sa otrasne, ale dokáže čarovať, čítať aj prenášať myšlienky, a čo je najdôležitejšie – zvládne všetky tri Heline deti naraz. Vďaka svojim schopnostiam nepotrebuje mobil, pretože vždy prichádza ako na zavolanie. Takto priniesla Hele aj toto úžasné dravé zvieratko. Položila debnu s hnedočiernym zvieraťom doprostred kuchyne a do umývadla hodila podozrivo plnú igelitku. Okamžite pribehli všetky deti a psi a Hela s Ebbou po sebe kričali, aby sa počuli:

– Potrebuješ niečo extra! Tu máš!

– Fuj, čo je to za smrad, Ebba?

– Diabol tasmánsky, od mojej rodiny v Tasmánii.

– Čo mu je? Nemám teraz silu liečiť cudzie zvery, sory, a Fredy...

– Viem, čo je s Fredym. A liečiť bude tento diabol. Teba.

– Aha.

– Ja teraz vezmem deti a psy a ty nakŕm zviera. Volá sa Maximus a je hladný.

Ebba žmurkla a zmizla. Ako dobrá víla priniesla do Helinej duše kúsok blahodarného ticha. A tohto divého vačkovca, ktorý ju mal svojím hladom vyliečiť. Jeho ružový rypák vetril, že nablízku je krv.

Hela teda tretí raz zaborila ruky do igelitky v umývadle a nabrala náruč rôznych surových vnútorností. Hodila ich do debny a sledovala, ako ich Maximus energicky a s lačnou radosťou trhá na čoraz menšie kusy. Ružový rypáčik už mal krvavočervený. Slastne chrúmal, mľaskal a vrčal. Najradšej by mu pri tom pomohla. Vedela, čo si má predstavovať. Fredyho. Jeho srdce, jeho pľúca, obličky aj žalúdok a pečeň. Mizli v útrobách malého tasmánskeho diabla. Fredy už pre ňu prestal existovať. Zostal len Maximus.

Umyla si ruky, tvár a znovu pozrela do zrkadla. Maximus. Presne toho hral Russel Crowe alias Gladiátor! Ebba nehovorila veľa, ale to, čo povedala, malo vždy váhu a zmysel. Dostane Russela do svojho zoznamu! Sadla si opäť k rozpísanému mailu, utrela krvavú klávesnicu a zrazu mala pocit, že život sa pre ňu práve začína. Energicky sa rozpísala:

Sory, musela som nakŕmiť tasmánskeho diabla. Neverila by si, ale fakt to funguje! Sleduješ, ako trhá tie kuracie a neviem aké ešte vnútornosti, myslíš na pomstu a máš pocit, že pomsta sa už deje. Ak si to ešte nestihla vyskúšať, požičiam ti Maxima. Je to skutočný diabol! Tuším práve zaspal.

A teraz k môjmu zoznamu. Napíšem ti ho, aby som na nič nezabudla. A aby si vedela, že tvoja staršia sestra sa konečne zase dostáva do formy. Mám dlhý zoznam toho, čo chcem urobiť, kým tu s Fredym skoncujem. Poslal mi len správu. Napísal mi „prepáč...“ Nič viac, len tri bodky za tým jediným slovom. Zapamätaj si, sestrička, keď ti muž, ktorého ľúbiš, napíše toto slovo namiesto toho, aby sa s tebou slušne rozlúčil a poďakoval aspoň za to pekné, čo ste spolu prežili, patrí do skupiny najväčších zakomplexovaných srabov bez štipky akéhokoľvek citu, empatie a slušnosti. Je to skrátka egoistický nevychovaný chuj. A ja som s takým žila príliš dlho.

Tu je môj zoznam:

1. Peniaze, ktoré si Fredy odkladal na vysnívanú motorku, mám pri sebe a nezneužijem ich. Kúpim si tú motorku (foto v prílohe). A keď prídeš, vyrazíme si na výlet! Len my dve. Ebba sa o deti postará.

2. Vymením zámky na vchodových dverách a prestavím všetky bezpečnostné kódy.

3. Predám nábytok z „jeho“ ambulancie, pretože faktúry som aj tak vystavovala ja a mal to byť „náš“ nábytok. Za tie prachy pôjdem ešte v ten večer do kasína a zahrám si ruletu s nenormálnymi stávkami.

4. Vypustím na slobodu všetky jeho vlastnoručne ulovené zvieratká.

5. Dám sa konečne ostrihať tak, ako to Fredy nikdy nechcel, a kúpim si tie šaty s veľkým výstrihom, čo sa mu nepáčili.

6. Pôjdem do baru, kam rád chodí Russel (dám si tie šaty) a kúpim mu drink. Zoznámim sa s ním a požiadam ho o pomoc. Diskrétne. Som si istá, že neodmietne.

7. Spálim Fredyho značkové oblečenie, na ktorom si tak zakladal, odkedy začal kvôli tej fľandre športovať.

8. A ju vystraším na smrť, že na to nikdy nezabudne. Chudera! Štetka!

9. Rozvediem sa.

10. Odídem aj s deťmi na Slovensko.

Tak už príď, nech mám partnerku na nákupy, ruletu a motorku.

Ľúbim ťa!

Tvoja Hela

Od: sara

Komu: helena

Predmet: Re: zoznam

Prílohy: vyber si svoje pečivo

Hela, zlatko, už sa neviem dočkať! Tá motorka vyzerá fantasticky! Výlet na motorke sme si plánovali, odkedy nás u babky zviezol poštár na babete. Pamätáš? Mali sme kiahne a on jediný sa nás nebál. Dobrá správa: zajtra letím za tebou! Konečne! A ešte čosi: som tvoja sestra a právničkaJ čo k tomu dodať? Tvoj zoznam je podľa mňa krátky! Čo keby sme ho spolu ešte vylepšili? Mám pár návrhov. Inšpiroval ma aj môj ex Martin. Áno, ten, čo sa nenamáhal poslať mi ani to „chlapské“ – prepáč... s tromi veľavýznamnými bodkami na konci. Predstav si, stretla som ho náhodou v lekárni. Rozchody ma vždy tak oslabia, že na mňa sadne prvý debilný vírus, ktorý ide okolo. Okamžite dostávam herpes, horúčku a všetko ostatné. Musela som vyzerať úboho, keď ma tak dojemne oslovil. Vieš, čo mi povedal? Že to sú tie mužské a ženské pohľady na vzťah. Tak som mu odcitovala našu mamu, že mužské a ženské sú len záchody. A on, že nech sa skúsim v pekárni nadýchnuť. Že to je ako s pečivom. Je toľko druhov pečiva, že človek (myslel tým seba, samozrejme) chce v živote ochutnať každé pečivo. Ale len niektoré mu skutočne zachutí a k tomu sa potom rád vracia. Chápeš? Normálne mi prišlo zle, musela som si sadnúť a napiť sa vody. Nevedela som sa zrazu zaradiť. Myslíš, že som žemľa, bageta alebo croissant? Posielam v prílohe, aby si si ma vedela predstaviť. Kúpila som si aj nové plavky, ale nehodili sa ani na bagetu a zvyšnému pečivu tiež do vrchného dielu niečo chýbalo. Keď som sa chystala Martina spýtať, ako ma teda vidí on, nech viem, s čím môžem v budúcnosti rátať, vyhovoril sa na pekinského pinča. Mal ho so sebou. Taký ten krpatý chlpatý pes, čo vyzerá, že je večne nasratý. Že nemôže riskovať, či ten pinč odo mňa niečo chytí, lebo je to šampión a zajtra má v Bonne výstavu. Kašľala som, koľko sa dalo, dúfam, že nie nadarmo. Prosím ťa, napíš mi, že pekinský palácový pes môže chytiť herpes! Na pamiatku. Alebo aspoň Martin. Dement! V podstate si môžem gratulovať, že nie som jeho obľúbené pečivo. Asi mu ešte nikto nepovedal, že od pečiva rastie brucho. Tak som to za ním zakričala, ale tváril sa, že ma nepočuje. Asi mu ešte pred odletom niečo „na uzmierenie“ napečiem. Aj tej jeho Mirke. Dokúpila som v lekárni veľmi účinné laxatívum bez príchute. Donesiem ti kúsok pre Fredyho? Vlastnoručne upečený chlieb nemôže nikto odmietnuť. No nie?:)

A dosť ma zaujíma bod číslo 6 z tvojho zoznamu! Tá pomoc, o ktorú požiadaš Russela! O čo pôjde? Prezraď, lebo sa mi od zvedavosti vyhodí ďalší herpes!

Ozaj! Kúpila som ti bohový darček! Aj sebe! Prinesiem!

Posielam pusu tebe aj deckám!

Tvoja Sára

Od: helena

Komu: sara

Predmet: Re: zoznam

Prílohy: damper

Tak len rýchlo – Carmen sa práve vyčúrala na schody a Tomy vyrazil poistky. Teória s pečivom ma pobavila. Posielam náš tradičný austrálsky chlieb – damper. Na prvý pohľad nevyzerá očarujúco, ale chutí božsky! Pečie sa v táborovom ohni. Už aby si mi ten oheň pomohla založiť! Nevieš si predstaviť, ako dobre chytajú najnovšie teplákové bundy z umelých vlákien! Jednu (Fredyho najobľúbenejšiu) som musela vyskúšať. Nemôžem mať vo svojom zozname nič nereálne.

Miláčik! Nerada to píšem, ale nedokážeš nakaziť psa svojím vírusom. Prečo sa stále chceš vŕšiť len na tých nemých tvoroch?! Vezmi laxatívum a príď! Chcem, aby sa nás všetci báli ako vtedy, keď sme jazdili s kiahňami na babete. Pamätáš?! To boli najlepšie prázdniny v mojom živote! A ten, čo sa nezľakne – vyhráva!

Pokiaľ ide o Russela a jeho pomoc, mám takýto plán. Sadnem si na druhý koniec barového pultu, kúpim mu drink a keď sa dáme do reči, vysvetlím mu situáciu. Dosť by mi pomohlo, keby – buď trafil Fredyho päsťou do nosa, ako to len on vie (asi nebude súhlasiť kvôli novinárom a povesti), nacúval do jeho auta svojím (jedine ak si vie nejaké požičať od rekvizitárov, že?) alebo sa so mnou nechal vyfotiť na titulku nejakého plátku, ktorý sa dobre predáva (nech vyberie on). Text už mám vymyslený, bude sa mu páčiť: OSUDOVÝ MUŽ JE LEN JEDEN! Alebo NEČAKAJTE NA ZÁZRAK – ŽITE HO! Alebo niečo v tomto duchu. Viem, že Russelovi sa to bude páčiť, má zmysel pre humor a pre pomstu. Čítala som s ním rozhovor, kde odsudzoval mužov, ktorí ubližujú ženám. Cha! Ja budem na tej fotke žiariť šťastím, nech Fredyho aj porazí. Dovtedy sa dám ostrihať a ver mi, môj výstrih má čo ukázať!

Pa! Letím ku kaderníkovi!

Hela

P.S. a nezabudni: Ži dnes, plánuj na zajtra a večer si vyraz na večierok!

Helena bola dnes večer krásna. A bola krásna celú noc. Držala sa svojho plánu. Mala ľahkú hlavu, pretože ju neťažili dlhé vlasy. Krátky zostrih ju omladil, aj srdce jej búchalo akosi rýchlejšie. Vyrazila sama do nočného klubu. Tam, odkiaľ išla až do rána hudba a ona ju vždy v noci cítila ako veľmi vzdialený tep toho skutočného života. Dnes sa jej srdce naštelovalo na tento rytmus. Dnes pretancuje noc, ako jej to poradila Ebba. Zdalo sa, že jej to každý na parkete dopraje. Zatvorila oči a potápala sa do omamného tranzu. Bolo to len medzi ňou a vlnami hudby. Úžasný pocit!

– Heláááááá!

Otvorila oči a na krku jej visela jej sestra Sára. Keď sa vyobjímali, zostalo jej na krku visieť ešte čosi. Boa. Krásne ružové boa. A Sára mala také isté. Jemné na dotyk, okúzľujúco ženské a šarmantne hrejivé.

– Toto je porozchodové boa. Bude nám robiť spoločnosť, kým to tu nezrovnáme so zemou, jasné?!

Áno! Sestry spolu tancovali až do rána. Tešili sa na každú novú minútu ich života. Nič krajšie hádam na svete dodnes nevymysleli.

Table of Contents

Titulná strana

Citát

Poďakovanie

Niečo na úvod

1. - 9.

MENÁ, MESTÁ, ZVERY A ÚLET DO AUSTRÁLIE

KRÁSNA HELENA, DIABOL TASMÁNSKY A BOA

10. - 19.

20. - 26.